Leikið verður á fullu í Bikarkeppni KSÍ í fótboltanum í vikunni og meðal annars verða Vesturlandsliðin í eldlínunni . Erfiðar flugsamgöngur gera Víkingum Ólafsvík erfitt fyrir og þar sem ekkert innanlandsflug er í dag þurftu þeir að leggja af stað akandi frá Ólafsvík klukkan átta í morgun . Víkingar fara síðan með Herjólfi til Eyja um hádegisbil og leikurinn við KFS byrjar klukkan 19 á Helgafellsvelli . Víkingar gista svo í Eyjum , fara með Herjólfi til baka í fyrramálið og verða komnir heim um hádegisbil á morgun . Víkingar þurfa síðan aftur að leggja land undir fót á föstudag , en þeir mæta KS / Leiftri í deildarkeppninni á Ólafsfirði á laugardaginn . Skallagrímsmenn og Akurnesingar fá hins vegar heimaleiki og fara þeir fram á miðvikudagskvöldið . Verkefni Skagamanna ætti að vera tiltölulega auðvelt , en þeir fá 3. deildarlið KFG í heimsókn . Skallagrímsmenn munu örugglega standa í ströngu þegar þeir mæta 1. deildarliði Víkings Reykjavík , en þeir í Víkinni þykja firnasterkir um þessar mundir .